Na osnovi članka 137., članka 138. te stavaka (3) i (4) članka 182. Zakona o radu („Službene novine Federacije Bosne i Hercegovine“, broj: 26/16, 89/18, 23/20 – Odluka Ustavnoga suda, 49/21 i 44/22), Neovisni sindikat djelatnika srednjih škola Kantona Središnja Bosna i Sindikat srednjeg i visokog obrazovanja, odgoja, nauke i kulture Bosne i Hercegovine – Kantonalni odbor Srednjobosanskog kantona (SSVOONK SBK), kao predstavnici reprezentativnih sindikata, članova sindikata u srednjim školama u Kantonu Središnja Bosna, i Vlada Kantona Središnja Bosna, kao predstavnik poslodavca, sklapaju

**K O L E K T I V N I U G O V O R  
ZA DJELATNOST SREDNJEG ŠKOLSTVA  
U KANTONU SREDIŠNJA BOSNA**

**I. OPĆE ODREDBE**

Članak 1.

**(Predmet Kolektivnoga ugovora)**

(1) Ovim Kolektivnim ugovorom za djelatnost srednjeg školstva u Kantonu Središnja Bosna (u daljnjem tekstu: Kolektivni ugovor) uređuju se prava i obveze strana potpisnica ovoga Kolektivnog ugovora koje su ga sklopile te prava i obveze iz radnoga odnosa ili u vezi s radnim odnosom, u skladu sa zakonom i drugim propisima.

(2) Ovim Kolektivnim ugovorom uređuju se i pravila o postupku kolektivnoga pregovaranja, postupak otkazivanja Kolektivnoga ugovora te razlozi i rokovi za njegovo otkazivanje, kao i sastav i način postupanja tijela ovlaštenih za mirno rješavanje kolektivnih radnih sporova.

Članak 2.

**(Usklađivanja akata škole)**

(1) Općim aktima srednje škole ne mogu se utvrditi manja prava zaposlenika od onih koja su utvrđena Zakonom o radu i ovim Kolektivnim ugovorom.

(2) Sudjelovanje sindikata u pripremi i izradi prednacrta i nacrta općih akata koji uređuju oblast radnopravnih odnosa zaposlenika u srednjoj školi osigurat će ravnatelj srednje škole i školski odbor te će ih dostaviti sindikatu na razmatranje i mišljenje najmanje15 dana prije njihova razmatranja/donošenja.

(3) Ako je neko pravo iz radnoga odnosa različito uređeno ovim Kolektivnim ugovorom, pravilnikom o radu ili Zakonom o radu, primjenjuje se za zaposlenika najpovoljnije pravo.

**II. PRIJAM U RADNI ODNOS TE UGOVOR O RADU**

Članak 3.

**(Prijam u radni odnos)**

(1) Radni odnos zasniva se preko javnoga natječaja u skladu sa Zakonom o srednjem školstvu i Uredbom o postupku prijma u radni odnos u javnom sektoru u Kantonu Središnja Bosna.

(2) Danom zasnivanja radnoga odnosa smatra se dan potpisivanja ugovora o radu između poslodavca i zaposlenika.

(3) U srednjoj školi ugovor o radu može sklopiti osoba koja ima opću zdravstvenu sposobnost, koju je utvrdila mjerodavna zdravstvena ustanova.

(4) Zaposlenik koji tijekom trajanja radnoga odnosa u srednjoj školi oboli od zarazne ili duševne bolesti ne može obavljati rad sve dok bolest traje, a na osnovi nalaza mjerodavne zdravstvene ustanove.

(5) Ugovor o radu sklapa se u pisanu obliku.

(6) Ugovor o radu sklapa se na neodređeno vrijeme ako zakonom ili drugim propisima iz oblasti školstva nije drugačije određeno.

(7) Zaposlenik koji nema položen stručni ispit sklapa ugovor o radu na određeno vrijeme do polaganja stručnoga ispita, nakon čega može sklopiti ugovor o radu na neodređeno radno vrijeme.

(8) Ministarstvo obrazovanja, znanosti, mladih, kulture i športa (u daljnjem tekstu: Ministarstvo) primjenjivat će prihvaćene Kriterije i procedure zbrinjavanja nastavnika koji ostaju bez dijela nastavne norme, proglašenje tehnološkoga viška u osnovnim i srednjim školama u Kantonu Središnja Bosna.

Članak 4.

**(Sklapanje ugovora o radu u više škola)**

(1) Ako zaposlenik radi u dvjema školama ili u više škola na određeno ili na neodređeno vrijeme, ravnatelji škola dužni su napraviti sporazum kojim će se urediti prava i obveze škola i zaposlenika koji u više škola ostvaruju radnopravni status, uz obvezno informiranje Ministarstva.

(2) Srednja škola na području Kantona Središnja Bosna (u daljnjem tekstu: Kanton) ne može zasnovati radni odnos s novim zaposlenikom ako se na natječaj prijavi kandidat s pravom prioriteta (osoba koja je tehnološki višak i osoba s nepotpunom normom u statusu na neodređeno vrijeme, do iznosa sati na koje je primljen na neodređeno vrijeme) ostvarenim u školama u Kantonu.

(3) Ako zaposlenik u nastavnom procesu u nekoj školi ima sklopljen ugovor o radu na neodređeno vrijeme, a prema raspisanom natječaju dopunjuje nastavnu normu u drugoj školi, onda s tom školom sklapa ugovor o radu na neodređeno vrijeme do propisane norme, na osnovi osobno podnesenoga zahtjeva ako se ne radi o mjestima koja su privremeno slobodna iz objektivnih, zakonom predviđenih, razloga (bolovanje, do povratka zaposlenika s dužnosti i sl.).

(4) Ostvarenje odredbe iz stavka (3) ovoga članka nije uvjetovano odredbom natječaja „na određeno ili neodređeno radno vrijeme“, odnosi se na zaposlenike koji imaju ugovor o radu na neodređeno vrijeme u jednoj školi, a prijavljuju se na natječaj za prijam ili dopunu nastavne norme u drugoj školi u skladu sa stavkom (2) ovoga članka.

(5) Ako se na natječaj, a s pravom prioriteta, prijavi zaposlenik iz osnovne i srednje škole, prednost ima zaposlenik iz srednje škole u Kantonu, a ako je više takvih zaposlenika iz srednje škole, prednost ima zaposlenik s duljim radnim stažem u obrazovanju nakon diplomiranja, odnosno stjecanja stručne spreme propisane za radno mjesto.

(6) Zaposlenik koji radi u dvjema školama i u više škola na neodređeno vrijeme u skladu s Kolektivnom ugovorom ne može biti proglašen tehnološkim viškom dok ima sati u bilo kojoj od škola gdje ostvaruje radnopravni status, ali ga se tretira kao zaposlenika s nepotpunom normom i s pravom prioriteta u natječajnim procedurama.

Članak 5.

**(Tehnološki višak i dopuna norme)**

(1) Zaposleniku koji je proglašen tehnološkim viškom škola je obvezana izdati odgovarajuće rješenje o tehnološkom višku, a zaposleniku koji ima sklopljen ugovor o radu na neodređeno vrijeme a nema punu nastavnu normu sati, odgovarajuću potvrdu u kojoj će biti navedeni sati koje zaposlenik izvodi i sati koji nedostaju za punu nastavnu normu.

(2) Pod pojmom dopuna nastavne norme podrazumijevaju se sati koji su potrebni do norme sati na koje je zaposlenik primljen na neodređeno vrijeme.

(3) Tehnološkim viškom proglašava se zaposlenik koji u potpunosti ostaje bez norme i koji, kao takav, ima pravo na otpremninu ako je provedena propisana procedura i izdano rješenje.

(4) Zaposlenik je obvezan prilikom prijavljivanja na natječaj za prijam kao tehnološki višak ili za dopunu nastavne norme priložiti rješenje ili potvrdu iz stavka (1) ovoga članka.

(5) Ako zaposlenik ima zasnovan radni odnos u dvjema školama ili u više škola i pri tome mu broj sati prelazi 40 sati, višak sati iskazuje se kao prekovremeni rad u onoj školi u kojoj je sklopljen posljednji ugovor o radu.

(6) Ako iz objektivnih razloga dođe do smanjenja nastavnih sati, to se smanjenje odnosi na sate koji su bili predmet dopune.

(7) Nastavnik koji je primljen na dopunu nastavne norme ima prioritet pri zadržavanju pune norme u odnosu na sve nastavnike koji su zasnovali radni odnos nakon prethodno navedenog nastavnika.

(8) Ako radi planske strukture sati iz pojedinih nastavnih predmeta, u nastavnoj normi određenom nastavniku nedostaje do dva sata, onda se ti sati, uz prethodnu suglasnost Ministarstva, mogu dopuniti satima iz ostalih oblika odgojno-obrazovnoga rada utvrđenih pedagoškim mjerilima.

Članak 6.

**(Prava i obveze ugovornih strana)**

(1) U smislu ovoga Kolektivnog ugovora, poslodavac je srednja škola u kojoj je zaposlenik u radnom odnosu i obavlja određene poslove i zadatke.

(2) Na osnovi stavka (1) ovoga članka poslodavac isplaćuje zaposleniku plaću i izvršava druge obveze iz radnoga odnosa u skladu sa zakonom, podzakonskim propisima, ovim Kolektivnim ugovorom, ugovorom o radu i općim aktima škole.

Članak 7.

**(Ugovor o radu na određeno**

**i neodređeno radno vrijeme)**

(1) Ugovor o radu može se sklopiti na određeno vrijeme u skladu sa Zakonom o srednjem školstvu i podzakonskim aktima.

(2) Ugovor o radu sklopljen na određeno vrijeme prestaje istekom roka utvrđenog tim ugovorom.

(3) Ugovor o radu sklopljen na određeno vrijeme prelazi u ugovor na neodređeno vrijeme ako primljeni zaposlenik iz stavka (4) ovoga članka radi više od tri nastavne godine uzastopno u istoj školi bez prekida, u skladu sa Zakonom o radu.

(4) Srednja škola dužna je raspisati natječaj za nastavnika/profesora i stručnog suradnika na neodređeno radno vrijeme, uz prethodnu suglasnost Ministarstva / Vlade Kantona Središnja Bosna (u daljnjem tekstu: Vlada Kantona), i to:

a) ako u školi postoji potreba za tim na punu normu;

b) ako je u školi jedini izvršitelj a nema punu normu;

c) ako za to radno mjesto postoji najmanje 50 % norme sati.

**III. ZAŠTITA ZDRAVLJA I SIGURNOST NA RADU**

Članak 8.

**(Zaštita zaposlenika srednjoj školi)**

(1) Uvjete i mjere osobne i kolektivne zaštite kojima se štiti tjelesno i psihofizičko zdravlje te osobna i kolektivna sigurnost svih zaposlenika dužna je osigurati srednja škola u skladu sa Zakonom o radu i važećim propisima o zaštiti na radu.

(2) Zaposlenici će se brinuti o vlastitome zdravlju i sigurnosti te o zdravlju i sigurnosti drugih zaposlenika i učenika.

(3) Poslodavac je dužan osigurati sistematski pregled svim zaposlenicima u skladu sa Zakonom o srednjem školstvu.

(4) Ministarstvo će u roku od 60 dana od dana stupanja na snagu ovoga Kolektivnog ugovora donijeti pravilnik o sistematskim pregledima zaposlenika u srednjem školstvu te načinu osiguranja financijskih sredstava za njegovu provedbu.

(5) Za izradu pravilnika navedenog u stavku (4) ovoga članka Vlada Kantona obvezana je osnovati povjerenstvo, koje će činiti predstavnici sindikata srednjeg obrazovanja, Ministarstva i Ministarstva zdravstva i socijalne politike.

(6) Ugovor o osiguranju sa osiguravajućom kućom sklapa Služba za zajedničke poslove tijela Kantona Središnja Bosna, a na osnovi informacija koje dostavi ravnatelj srednje škole za sve zaposlenike u toj srednjoj školi, u skladu sa zakonskim propisima i aktima Vlade Kantona.

Članak 9.

**(Oprema za rad**

**posebnih kategorija zaposlenika)**

Posebnim kategorijama zaposlenika (angažiranim u kemijskom kabinetu odnosno kabinetu za biologiju i fiziku, prostorima za sport i na otvorenom, zaposlenicima u praktičnoj nastavi, kuharima, spremačima i sl.) poslodavac je dužan osigurati odgovarajuću opremu propisanu zakonom, podzakonskim aktima te pedagoškim mjerilima i normativima.

**IV. RADNO VRIJEME**

Članak 10.

**(Radno vrijeme)**

(1) Radno vrijeme zaposlenika u srednjim školama traje 40 sati tjedno u petodnevnom radnom tjednu.

(2) U okviru 40-satnog radnog tjedna raspored radnoga vremena zaposlenika i korištenje dnevnoga i tjednog odmora utvrđuje se općim aktom srednje škole donesenim u skladu sa zakonom, nastavnim planom i programom te pedagoškim mjerilima.

Članak 11.

**(Neposredni odgojno-obrazovni rad)**

(1) U okviru 40-satnog radnog tjedna zaposlenici sudjeluju neposredno u obrazovno-odgojnom radu u srednjoj školi i imaju: propisanu normu nastavnih sati tjedno u skladu s odgovarajućim pedagoškim mjerilima i Zakonom o srednjem školstvu, vrijeme potrebno za pripremu nastave, izvannastavne aktivnosti, sat razredne zajednice, vrijeme potrebno za prisutnost sjednicama stručnih tijela, konzultacije s učenicima i njihovim roditeljima, zajedničko i samostalno usavršavanje te vođenje pedagoške dokumentacije, kao i za ostale poslove u vezi s obrazovno-odgojnim radom utvrđene pedagoškim mjerilima te općim aktima srednje škole.

(2) Struktura 40-satnog radnog tjedna bit će bliže precizirana aktom koji će donijeti Ministarstvo, uz konzultacije sa sindikatima, u roku od 60 dana od dana potpisivanja ovoga Kolektivnog ugovora.

(3) Zaposlenik koji sudjeluje izravno u odgojno-obrazovnom radu u srednjoj školi može imati u kontinuitetu tijekom radnoga dana, u pravilu, najviše šest sati, a iznimno sedam sati redovite nastave.

**V. PLAĆE I NAKNADE ZAPOSLENIKA**

Članak 12.

**(Elementi za utvrđivanje osnovne plaće)**

(1) Zaposlenicima u srednjoj školi osnovna plaća uvećava se za svaku započetu godinu radnoga staža za 0,5 %, s tim da ukupno povećanje ne može biti veće od 20 %, kao i za ostale korisnike Proračuna Kantona Središnja Bosna (u daljnjem tekstu: Proračun).

(2) Osnovna plaća utvrđuje se množenjem osnovice za plaću iz članka 13. ovoga Kolektivnog ugovora i boda s utvrđenim koeficijentom platnoga razreda i tako utvrđeni iznos uvećava se za 0,5 % za svaku započetu godinu radnoga staža zaposlenika, a najviše, do 20 %, kao i za ostale korisnike Proračuna.

(3) Osnovna plaća ne može biti manja od 70 % prosječne netoplaće isplaćene u Federaciji Bosne i Hercegovine (u daljnjem tekstu: Federacija), prema posljednjem objavljenom statističkom podatku.

(4) Ako množenjem utvrđene osnovice i pripadajućega koeficijenta osnovna plaća iznosi manje od 70 % prosječne plaće, zaposleniku će se isplatiti plaća u navedenom postotku.

(5) Osnovna plaća obračunava se i iskazuje mjesečno za puno radno vrijeme, prema radnom mjestu i odgovarajućem platnom razredu.

(6) Ako zaposlenik radi nepuno radno vrijeme, u skladu s posebnim zakonom ili drugim propisima, osnovna plaća odredit će se razmjerno vremenu provedenom na radu, a za nastavno osoblje, u skladu s postotkom norme predmeta propisane pedagoškim mjerilima.

(7) Puno radno vrijeme zaposlenika je 40 sati tjedno.

Članak 13.

**(Osnovica za obračun plaće)**

(1) Iznos osnovice za obračun plaće utvrđuje Vlada Kantona, uz pregovore sa sindikatima prije prihvaćanja Proračuna ili rebalansa Proračuna, u dijelu koji se odnosi na plaće i/ili naknade plaće, kao i za ostale korisnike Proračuna.

(2) Ako se dogovor iz stavka (1) ovoga članka između Vlade Kantona i sindikata ne postigne, poslodavac će utvrditi osnovicu koja ne može biti niža od prethodno dogovorene, odnosno važeće.

Članak 14.

**(Naknada za prekovremeni rad,**

**rad u neradne dane, noćni rad**

**i rad u dane državnih blagdana)**

(1) U slučaju iznenadnoga povećanja poslova ili ako do određenoga roka treba obaviti poslove koje nije moguće obaviti u redovitom radnom vremenu, zaposlenik je, na zahtjev poslodavca, obvezan raditi dulje od punog radnog vremena, u skladu sa zakonom i pravilnikom škole.

(2) Prekovremeni rad za zaposlenike u neposrednom odgojno-obrazovnom radu ne može trajati dulje od pet sati nastave tjedno iznad nastavne norme (odnosno 7,5 sati s pripadajućom stručno-metodičkom pripremom) dok ne prestanu razlozi za takav rad, a najdulje dok traje nastavna godina, o čemu je poslodavac dužan pribaviti mišljenje sindikata i obavijestiti kantonalno tijelo mjerodavno za poslove inspekcije rada.

(3) Prekovremeni rad i nastavni sati kao prekovremeni rad, gdje se jedan školski sat vrednuje 90 minuta (u skladu s pedagoškim mjerilima), plaća se najmanje 25 % više u odnosu na redoviti rad, u skladu s pedagoškim mjerilima.

(4) Zaposleniku u srednjoj školi osnovna plaća uvećat će se:

a) najmanje za 15 % za rad u neradne dane;

b) najmanje za 25 % za noćni rad;

c) najmanje za 40 % za rad u državne blagdane.

(5) Pod pojmom prekovremeno radno vrijeme podrazumijevaju se sati koji, prema rješenju o 40-satnom radnom tjednu, prelaze 40 sati.

Članak 15.

**(Platni razredi, nazivi radnih mjesta**

**i koeficijenti složenosti poslova**

**zaposlenika u srednjim školama)**

(1) Plaća zaposlenika u srednjem školstvu koja se utvrdi u skladu s člankom 14. ovoga Kolektivnog ugovora čini platni razred.

(2) Za obračun plaća zaposlenicima u srednjoj školi utvrđuju se sljedeći platni razredi i koeficijenti za plaće zaposlenika u srednjoj školi:

|  |  |  |
| --- | --- | --- |
| **Platni razred** | **Radno mjesto** | **Koeficijent** |
| I. | Nastavnik i stručni suradnik u zvanju viši savjetnik | 4,50 |
| II. | Nastavnik i stručni suradnik u zvanju savjetnik | 4,40 |
| III. | Nastavnik i stručni suradnik u zvanju mentor | 4,30 |
| IV. | Nastavnik i stručni suradnik u statusu savjetnik | 4,30 |
| V. | Nastavnik i stručni suradnik u statusu mentor | 4,10 |
| VI. | Nastavnik i stručni suradnik s položenim stručnim ispitom | 3,90 |
| VII. | Nastavnik praktične nastave u zvanju viši savjetnik | 3,80 |
| VIII. | Nastavnik praktične nastave u zvanju savjetnik | 3,70 |
| IX. | Nastavnik praktične nastave u zvanju mentor | 3,60 |
| X. | Nastavnik praktične nastave u statusu savjetnik i nastavnik praktične nastave u medicinskoj školi, s 240 ECTS bodova | 3,60 |
| XI. | Nastavnik praktične nastave u statusu mentor | 3,50 |
| XII. | Nastavnik praktične nastave s položenim stručnim ispitom | 3,40 |
| XIII. | Nastavnik praktične nastave u statusu savjetnik, VKV | 3,20 |
| XIV. | Nastavnik praktične nastave u statusu mentor, VKV | 3,10 |
| XV. | Nastavnik praktične nastave s položenim stručnim ispitom, VKV | 3,00 |
| XVI. | Tajnik škole | 3,90 |
| XVII. | Referent za administrativne poslove | 2,70 |
| XVIII. | Domar – kućni majstor, ložač, kuhar | 2,50 |
| XIX. | Osoblje na održavanju čistoće | 2,00 |

(3) Zaposlenik kojega se postavi na radno mjesto pomoćnik ravnatelja ima koeficijent 4,5 i ima mogućnost napredovanja.

(4) Svi nastavnici i stručni suradnici u srednjim školama, a koji su zvanje mentor i pripadajući koeficijent 4,1 te zvanje savjetnik i pripadajući koeficijent 4,3 stekli u skladu s Kolektivnim ugovorom za djelatnost srednjeg školstva u Kantonu Središnja Bosna („Službene novine Kantona Središnja Bosna“, broj 7/18), zadržavaju pripadajuće koeficijente, a zvanje mentor i zvanje savjetnik zamjenjuju statusom mentor odnosno statusom savjetnik.

(5) Procedura i uvjeti stjecanja statusa i stručnih zvanja uređuje se Pravilnikom o ocjenjivanju, napredovanju i stjecanju statusa učitelja, nastavnika, profesora i stručnog suradnika u osnovnim i srednjim školama u Kantonu Središnja Bosna („Službene novine Kantona Središnja Bosna“, broj: 7/21 i 4/22).

(6) Ako se razlikuju koeficijenti stručnoga zvanja i statusa, za zaposlenika se primjenjuje za njega povoljniji koeficijent.

Članak 16.

**(Naknada plaće za vrijeme prekida rada)**

Zaposlenik u srednjoj školi ima pravo na naknadu plaće za vrijeme prekida rada do kojega je došlo zbog okolnosti za koju zaposlenik nije kriv, zbog više sile ili objektivnih okolnosti koje su utjecale na prekid odgojno-obrazovnoga rada, odnosno nastave, prema odluci Vlade Kantona.

Članak 17.

**(Iznos plaće pripravnika)**

(1) Plaća pripravniku u srednjoj školi utvrđuje se u iznosu od 80 % od početne plaće utvrđene za radno mjesto na koje je zaposlenik postavljen i može trajati najdulje godinu dana, nakon čega se isplaćuje puni iznos plaće.

(2) Početna osnovna plaća iz stavka (1) ovoga članka samo je iznos plaće, bez dijela plaće na osnovi mirovinskoga staža.

Članak 18.

**(Naknada plaće)**

Zaposleniku u srednjoj školi, osim u slučajevima propisanim Zakonom o radu i ovim Kolektivnim ugovorom, pripada naknada njegove plaće i u slučajevima:

a) stručnoga osposobljavanja i usavršavanja u skladu s potrebama srednje škole;

b) stručnoga izleta i službenoga putovanja (maturalne i učeničke ekskurzije);

c) istraživačkih radova i znanstvenih savjetovanja;

d) prisutnosti seminarima i skupovima sindikata;

e) privremene nesposobnosti za rad;

f) godišnjeg odmora;

g) za vrijeme blagdana u koje se, prema zakonu, ne radi;

h) rodiljnoga dopusta (prema kantonalnim propisima kojima se uređuje ta oblast);

i) obilježavanja jubileja – radni nenastavni dan – dan škole, Svjetski dan učitelja – 5. listopada (ako pada na radni dan).

Članak 19.

**(Dodatak na plaću zaposleniku**

**za otežane uvjete rada)**

(1) Zaposlenik u srednjoj školi ima pravo na uvećanu osnovnu plaću na osnovi otežanih uvjeta rada, a do propisane nastavne norme, i to:

a) izvođenje nastave od četiri različita programa – uvećanje od 1 % na osnovnu plaću;

b) izvođenje nastave od pet različitih programa – uvećanje od 1,5 % na osnovnu plaću;

c) izvođenje nastave od šest različitih programa – uvećanje od 2 % na osnovnu plaću;

d) izvođenje nastave od sedam različitih programa – uvećanje od 2,5 % na osnovnu plaću;

e) izvođenje nastave od osam i više različitih programa – uvećanje od 3 % na osnovnu plaću;

f) izvođenje nastave u dvjema školama i u više škola, s punom normom – uvećanje od 1 % na osnovnu plaću;

g) rad na poslovima koji se izvode uz primjenu posebnih sredstava zaštite na radu; u opremljenim kabinetima za pripadajući dio nastave koja se izvodila, rad u radionicama za praktičnu nastavu gdje je potrebno osigurati odgovarajuću zaštitnu opremu propisanu zakonom;

**-** za vrijeme vježbi i eksperimenata predviđenih nastavnim planom i programom i rad nastavnika tjelesno-zdravstvene kulture ako nije osigurana sportska dvorana – uvećanje od 5 %;

h) rad ložača u kotlovnici na kruto gorivo u vremenu od 15. listopada do 15. travnja iduće godine – uvećanje od 3 % na osnovnu plaću;

i) kao i drugih uvjeta koji se kategoriziraju kao otežani, uz suglasnost Ministarstva, jednako za sve škole – uvećanje do 5 %.

(2) Prava iz stavka (1) ovoga članka, osim točke g), odnose se na školsku godinu, a primjenjuju se od dana potpisivanja Kolektivnoga ugovora.

(3) Nastavni program sustav je sadržaja podijeljen na predmete, prema nastavnome planu, i namijenjen obrazovanju u odgovarajućoj vrsti ili tipu škole.

Članak 20.

**(Povjerenstva)**

(1) Srednja škola može osnivati povjerenstva:

a) povjerenstvo za polaganje razlike predmeta, za redovite učenike koji mijenjaju struku ili zanimanje, a čine ga nastavnici kod kojih učenici polažu ispit;

b) povjerenstvo za uspostavu redovnog stanja u školi koje je narušeno uslijed elementarnih nepogoda i drugih nepredviđenih okolnosti, a čine ga neposredni izvršitelji na otklanjanju nastalih poteškoća ili njihovih posljedica;

c) povjerenstvo za prijam u radni odnos;

d) povjerenstvo za inventuru.

(2) Članove povjerenstva škole iz stavka (1) ovoga članka imenuje ravnatelj škole rješenjem o osnivanju i načinu isplate naknada za rad članova povjerenstva.

(3) Visinu naknade članova povjerenstava iz stavka (1) ovoga članka osigurava i utvrđuje Vlada Kantona.

Članak 21.

**(Naknada za bolovanje)**

(1) Zaposlenik u srednjoj školi ima pravo na naknadu plaće za vrijeme privremene spriječenosti za rad (bolovanja) do 42 kalendarska dana, u iznosu svoje netoplaće isplaćene za prethodni mjesec.

(2) Naknada plaće za bolovanje preko 42 dana iz stavka (1) ovoga članka ostvaruje se prema kantonalnom propisu kojim se uređuje naknada za to bolovanje, s tim da razliku do iznosa pune plaće isplaćuje srednja škola u kojoj je taj zaposlenik u radnome odnosu.

(3) U slučaju opravdane spriječenosti zaposlenika u skladu sa zakonom i Kolektivnim ugovorom, ravnatelj škole osigurava zamjenu.

Članak 22.

**(Naknada za rodiljni dopust i**

**naknada nakon isteka rodiljnoga dopusta)**

(1) Zaposlenik za vrijeme rodiljnoga dopusta ima pravo na naknadu plaće prema kantonalnim propisima kojima se uređuje ta oblast, prema mjestu uplate doprinosa, s tim da razliku do iznosa pune plaće uplaćuje srednja škola u kojoj je taj zaposlenik u radnome odnosu.

(2) Roditelju blizanaca, trećeg i svakog sljedećeg djeteta pripada jednokratna novčana naknada u iznosu triju prosječnih plaća isplaćenih u Federaciji, prema posljednjem statističkom podatku.

(3) Nakon isteka rodiljnoga dopusta, majka blizanaca, trećeg i svakog sljedećeg djeteta ima pravo raditi polovicu punog radnog vremena do navršene dvije godine djetetova života, uz nadoknadu punog iznosa njezine plaće i pripadajućih naknada.

(4) Pravo iz stavka (3) ovoga članka može koristiti i djetetov otac ako majka za to vrijeme radi u punom radnom vremenu, u skladu s odredbama federalnoga Zakona o radu.

Članak 23.

**(Naknada za prijevoz**

**i naknada za odvojeni život od obitelji**

**te smještaj u mjestu rada)**

(1) Zaposleniku zaposlenom u srednjoj školi kojemu nije organiziran prijevoz na posao i s posla, a čije je mjesto stanovanja od mjesta rada udaljeno najmanje 2 km, pripada naknada za troškove prijevoza, čija će visina i način utvrđivanja biti utvrđeni u skladu sa zakonom i posebnim propisom Vlade Kantona, jedinstveno kao i za sve korisnike Proračuna Kantona.

(2) Ako zaposlenik radi u mjestu izvan mjesta prebivališta svoje obitelji, pripada mu naknada za odvojeni život od obitelji ako je mjesto prebivališta udaljeno od mjesta rada više od 70 km, kao i ostalim korisnicima, te za vrijeme tjednog odmora vikend-karta, kao i za vrijeme državnih blagdana i neradnih dana u koje se ne radi prema zakonu.

(3) Pravo prema stavku (2) ovoga članka ostvaruje se na osnovi zaposlenikova pisanog zahtjeva, uz koji prilaže dokaz o prebivalištu i ugovor o korištenju smještaja, u skladu s člankom 3. Uredbe o naknadama koje nemaju karakter plaće i dodatku na plaću („Službene novine Kantona Središnja Bosna“, broj: 3/12, 5/12, 10/14, 2/18 i 2/19).

(4) Zaposlenik može koristiti pravo iz stavka (1) ili stavka (2) ovoga članka. Prava iz stavka (1) i stavka (2) ovoga članka međusobno se isključuju.

Članak 24.

**(Naknada za prehranu tijekom rada)**

Zaposlenik u srednjoj školi ima pravo na novčanu naknadu za prehranu tijekom rada (topli obrok) u iznosu od 1 % prosječne netoplaće isplaćene u Federaciji, prema posljednjem objavljenom statističkom podatku, za sve korisnike Proračuna Kantona jednako.

**Članak 25.**

**(Nagrada za posebna postignuća**

**u odgojno-obrazovnom radu)**

(1) Ministarstvo će, uz konzultacije sa sindikatima, u roku od 60 dana od dana stupanja na snagu ovoga Kolektivnog ugovora donijeti pravilnik o priznanjima i nagradama za posebna postignuća, zalaganja, doprinos i uspjeh zaposlenih u srednjim školama.

(2) Škole su obvezane u godišnjem planu i programu rada škole izraditi program obilježavanja 5. listopada – Svjetski dan učitelja, te ga ostvariti u prostorijama škole.

(3) Ministarstvo će, u suradnji sa sindikatima, izraditi protokol obilježavanja 5. listopada.

Članak 26.

**(Regres za godišnji odmor)**

(1) Zaposlenik u srednjoj školi ima pravo na naknadu za regres, za korištenje godišnjeg odmora, u iznosu od 50 % prosječne netoplaće isplaćene u Federaciji, prema posljednjem objavljenom statističkom podatku Federalnoga zavoda za statistiku, jednako kao i svi korisnici Proračuna.

(2) Pravo na regres iz stavka (1) ovoga članka ima svaki zaposlenik u srednjoj školi koji je tijekom tekuće školske godine ostvario pravo na korištenje godišnjeg odmora.

(3) Svim zaposlenicima iz stavka (2) ovoga članka pripada pravo na regres iz stavka (1) nezavisno od postotka norme.

(4) Pravo iz stavka (1) ovoga članka zaposlenicima se isplaćuje tijekom cijele kalendarske godine a nakon što se zadovolje uvjeti iz stavka (2) ovoga članka.

Članak 27.

**(Naknada za izum i tehničko unapređenje)**

(1) Zaposleniku pripada naknada za izum i tehničko unapređenje koje je ostvario na radu ili u vezi s radom, s tim da taj izum odnosno tehničko unapređenje koristi u srednjoj školi.

(2) Visina naknade iz stavka (1) ovoga članka utvrđuje se posebnim ugovorom između zaposlenika i ravnatelja škole, a isplaćuje se iz vlastitih prihoda škole.

Članak 28.

**(Naknada u slučaju ozljede na radu,**

**teške bolesti, invalidnosti i smrti)**

(1) U slučaju teške invalidnosti zaposlenika u srednjoj školi ili člana njegove uže obitelji, isplaćuje se jednokratna novčana pomoć u iznosu dviju prosječnih netoplaća isplaćenih u Federaciji, prema posljednjem objavljenom statističkom podatku, a teškom invalidnošću smatra se invalidnost od najmanje 60 %, što se dokazuje posebnim rješenjem.

(2) U slučaju ozljede na radu ili teške bolesti zaposlenika u srednjoj školi ili člana njegove uže obitelji, isplaćuje se jednokratna novčana pomoć u iznosu jedne prosječne netoplaće isplaćene u Federaciji, prema posljednjem objavljenom statističkom podatku, u skladu s Naredbom o Listi teških bolesti i teških tjelesnih ozljeda na osnovi kojih se ostvaruje naknada u slučaju teške invalidnosti ili teške bolesti („Službene novine Kantona Središnja Bosna“, broj 8/06).

(3) U slučaju smrti djelatnika zaposlenog u srednjoj školi, njegovoj obitelji isplaćuje se naknada za troškove pogreba u iznosu triju prosječnih netoplaća isplaćenih u Federaciji, prema posljednjem objavljenom statističkom podatku.

(4) U slučaju smrti člana uže obitelji zaposlenika u srednjoj školi, isplaćuje se naknada u iznosu dviju prosječnih netoplaća isplaćenih u Federaciji, prema posljednjem objavljenom statističkom podatku.

(5) Članom uže obitelji, u smislu stavaka (1), (2) i (4) ovoga članka, smatraju se:

a) bračni i izvanbračni drug ako žive u zajedničkom kućanstvu;

b) dijete (bračno, izvanbračno ili posvojeno, pastorče i dijete bez roditelja uzeto na uzdržavanje) do 18 godina odnosno 26 godina života ako je na redovitom školovanju i nije u radnome odnosu, a dijete nesposobno za rad, bez obzira na dob;

c) roditelji (otac, majka, očuh, maćeha i posvojitelji);

d) braća i sestre bez roditelja, do 18 godina odnosno 26 godina života ako su na redovitom školovanju i nemaju drugih prihoda, nego ih korisnik naknade stvarno uzdržava, ili je obveza njihova uzdržavanja zakonom utvrđena, a ako su nesposobni za rad, bez obzira na životnu dob, pod uvjetom da s njim žive u zajedničkom kućanstvu, te unučad ako nemaju roditelja i žive u zajedničkom kućanstvu s djelatnikom zaposlenim u srednjoj školi.

(6) Ako u srednjoj školi rade dva člana ili više članova obitelji, naknada iz stavka (3) ovoga članka isplaćuje se samo jednom zaposlenom članu obitelji ili procentualno svim članovima obitelji zaposlenim u školi.

(7) Zaposlenik u srednjoj školi ima pravo na osiguranje od posljedica nesretnoga slučaja, s uključenim rizikom prirodne smrti, za vrijeme trajanja radnoga odnosa u srednjoj školi.

(8) Iznos osiguranja iz stavka (7) ovoga članka određuje se prema polici osiguranja od posljedica nesretnoga slučaja odnosno polici osiguranja od prirodne smrti.

(9) Ugovor o osiguranju s odgovarajućom kućom sklapa Služba za zajedničke poslove tijela Kantona Središnja Bosna, a na temelju informacija koje dostavi ravnatelj srednje škole za sve zaposlenike u toj srednjoj školi, u skladu s Kolektivnim ugovorom.

Članak 29.

**Pravo na naknadu**

**za troškove službenoga putovanja)**

Zaposlenik u srednjoj školi ima pravo na naknadu za troškove koji nastanu u vezi sa službenim putovanjem u inozemstvo i na području Bosne i Hercegovine, koja se ostvaruje prema odredbama Uredbe o naknadama koje nemaju karakter plaće i dodatku na plaću, u kantonalnim tijelima uprave, kao i za ostale korisnike Proračuna.

**VI. OTPREMNINA, PRESTANAK UGOVORA O RADU / RADNOGA ODNOSA**

Članak 30.

**(Naknada u slučaju prekobrojnosti)**

U slučaju prestanka radnoga odnosa zaposlenika u srednjoj školi zbog prekobrojnosti, taj zaposlenik ima pravo na naknadu, i to:

a) u iznosu svojih triju netoplaća, za radni staž do 10 godina;

b) u iznosu svojih šest netoplaća, za radni staž od 11 do 30 godina;

c) u iznosu svojih deset netoplaća, za radni staž preko 30 godina.

Članak 31.

**(Otpremnina)**

(1) Zaposlenik u srednjoj školi ima pravo na otpremninu pri odlasku u mirovinu, u iznosu svojih pet ostvarenih prosječnih netoplaća isplaćenih u prethodnih pet mjeseci.

(2) Zaposleniku sa smanjenom normom, pri odlasku u mirovinu isplaćuje se pet punih plaća za pripadajući platni razred, isplaćenih za punu normu.

Članak 32.

**(Otkazni rok)**

(1) U skladu sa Zakonom o radu i ovim Kolektivnim ugovorom, zaposlenik kojemu se otkazuje ugovor o radu ima pravo na otkazni rok, ovisno o godinama mirovinskoga staža, kako slijedi:

a) do 10 godina mirovinskoga staža.................................................................................................1 mjesec;

b) do 20 godina mirovinskoga staža................................................................................................2 mjeseca;

c) preko 20 godina mirovinskoga staža..........................................................................................3 mjeseca.

(2) Ako ugovor o radu ne prestaje sporazumno, zaposleniku koji otkazuje ugovor o radu otkazni rok utvrđuje se u trajanju od 15 dana.

**VII. STRUČNO USAVRŠAVANJE I OSPOSOBLJAVANJE ZA RAD**

Članak 33.

**(Stručno usavršavanje i osposobljavanje)**

(1) Radi unapređivanja odgojno-obrazovnoga rada, tijekom zaposlenikova radnog odnosa u srednjoj školi poslodavac mu organizira i osigurava daljnje usavršavanje i stručno osposobljavanje u radu, u skladu sa zakonom, podzakonskim aktima i općim aktima srednje škole.

(2) Ministarstvo će prije početka školske godine dostaviti termine stručnog usavršavanja i osposobljavanja nastavnika i stručnih suradnika.

(3) Ministarstvo će nakon 90 dana od dana potpisivanja ovoga Kolektivnog ugovora donijeti propis o stručnom usavršavanju i osposobljavanju nastavnika i stručnih suradnika.

Članak 34.

**(Napredovanje zaposlenika**

**u vrijeme utvrđivanja odgovornosti**

**zbog povrede dužnosti)**

(1) Ako je protiv zaposlenika pokrenut postupak utvrđivanja odgovornosti zbog teške povrede dužnosti ili je udaljen s dužnosti, zaustavlja se računanje vremena za zaposlenikovo napredovanje dok traje postupak utvrđivanja odgovornosti.

(2) Ako nakon provedenoga postupka utvrđivanja odgovornosti zbog teške povrede dužnosti zaposlenik bude oslobođen od odgovornosti ili teška povreda dužnosti bude prekvalificirana u laku povredu dužnosti, vrijeme zaustavljanja računa se u vrijeme napredovanja zaposlenika u viši platni razred.

**VIII. ZBRINJAVANJE VIŠKA ZAPOSLENIKA**

Članak 35.

**(Prekobrojnost i zbrinjavanje zaposlenika)**

(1) Zbog uvođenja novog nastavnoga plana i programa, smanjenja broja učenika, ustrojstvenih promjena i objektivnih okolnosti nastalih u srednjoj školi, poslodavac može utvrditi da je prestala potreba za određenim brojem zaposlenika, te je dužan donijeti program zbrinjavanja viška zaposlenika u skladu s važećim odredbama Zakona o radu, uz prethodnu dostavu programa sindikatima na razmatranje i mišljenje.

(2) U slučaju iz stavka (1) ovoga članka poslodavac je dužan:

a) pravovremeno analizirati, utvrditi i predložiti program dodatnog osposobljavanja, koji će većim dijelom financirati poslodavac, u skladu s potrebama novog nastavnoga plana i programa, radi sprječavanja nastanka viška zaposlenika;

b) tri mjeseca prije poduzimanja aktivnosti na rješavanju viška zaposlenika informirati sve zaposlenike o nastalom višku.

Članak36.

**(Prava zaposlenika**

**za koje je utvrđeno da su višak)**

(1) Zaposlenik u radnome odnosu na neodređeno radno vrijeme za kojeg se utvrdi da je višak mora biti osobno i izravno upoznat sa svojim pravima i načinom njihova ostvarivanja.

(2) Srednja škola ne može primiti u radni odnos na iste poslove i zadatke drugu osobu u razdoblju propisanom Zakonom o radu ili dok se na natječaj prijavljuju osobe s pravom prioriteta.

**IX. ODMORI I DOPUSTI**

Članak 37.

**(Godišnji odmor)**

(1) Zaposlenik koji sudjeluje izravno u odgojno-obrazovnom procesu u srednjoj školi zaposlen na neodređeno vrijeme, ima pravo na godišnji odmor za svaku kalendarsku godinu u trajanju od najmanje 30 dana, a najviše 36 dana, koji se koristi, u pravilu, tijekom zimskog i ljetnog raspusta, a iznimno i u drugim terminima, uz uvjet da se ne remeti odvijanje redovnog odgojno-obrazovnog procesa.

(2) Ostali zaposlenici u srednjoj školi imaju pravo na godišnji odmor u trajanju od minimalno 20 radnih dana, koji se uvećava u skladu sa sljedećim kriterijima:

a) na osnovi radnoga staža, za svake tri godine radnoga staža …………………………………….……..1 dan

b) na osnovi uvjeta rada (zaposlenici koji imaju dodatni postotak i poslovi čišćenja) ………………....2 dana

c) na osnovi socijalnih i zdravstvenih uvjeta:

1) roditelju s jednim djetetom u dobi do 7godina……..……………………………………….………..2 dana

2) roditelju s dvoje i više djece u dobi do 7 godina…………………………………………..…...…..…3 dana

3) samohranom roditelju kod kojega živi maloljetno dijete ..……………………………………...........2 dana

4) invalidu i zaposleniku s kroničnom bolešću, uz nalaz mjerodavnog liječnika....................................2 dana

5) samohranom roditelju ili skrbniku koji ima dijete s teškoćama...................................................…..2 dana.

(3) Pravo na godišnji odmor stječe se nakon šest mjeseci neprekidnoga rada, a za manje od šest mjeseci, za svaki navršeni mjesec rada koriste se dva dana, u skladu sa Zakonom o radu.

(4) Iznimno, djelatnici zaposleni u srednjoj školi mogu koristiti godišnji odmor u trajanju od dva dana u dogovoru s ravnateljem škole.

Članak 38.

**(Plaćena odsutnost)**

(1) Zaposlenik ima pravo na odsutnost s rada, uz naknadu plaće, od ukupno sedam radnih dana u kalendarskoj godini u slučaju:

a) stupanja u brak .............................................................................................................................5 dana;

b) porođaja supruge ..........................................................................................................................3 dana;

c) teže bolesti ....................................................................................................................................5 dana;

d) smrti člana uže obitelji ili kućanstva...............................................................................................5 dana;

e) selidbe...........................................................................................................................................3 dana;

f) darivanja krvi (za svako darivanje)..................................................................................................1 dan.

(2) Zaposlenik ima pravo na plaćeni dopust u trajanju od pet radnih dana za pripremanje stručnoga ispita ili drugog ispita koji je uvjet za obavljanje poslova radnoga mjesta na koje je zaposlenik raspoređen, u skladu s pravilnikom o radu.

(3) Zaposlenik koji je upućen na stručno osposobljavanje ili usavršavanje ima pravo na plaćenu odsutnost, uz suglasnost Ministarstva, u trajanju koje se utvrdi pravilnikom o radu srednje škole.

Članak 39.

**(Plaćena odsutnost do jedne godine)**

Zaposlenik koji se upućuje na stručno osposobljavanje ili usavršavanje isključivo za potrebe poslodavca, ima pravo na plaćenu odsutnost u trajanju do jedne godine, uz prethodnu suglasnost Ministarstva.

Članak 40.

**(Neplaćeni dopust do 30 dana)**

(1) Zaposleniku se može odobriti neplaćeni dopust s rada, do 30 dana, u sljedećim slučajevima:

a) za pripremanje i polaganje ispita;

b) za gradnju ili popravak kuće ili stana;

c) za njegu bolesnoga člana uže obitelji ili kućanstva;

d) za sudjelovanje u kulturnim i sportskim aktivnostima;

e) u drugim slučajevima, u skladu s pravilnikom o radu.

(2) Dopust iz stavka (1) ovoga članka poslodavac će odobriti zaposleniku samo pod uvjetom da se ne ometa normalno odvijanje nastavnoga procesa, u skladu s pravilnikom o radu.

**X. NAKNADA ŠTETE / ODGOVORNOST ZA ŠTETU I ZAŠTITA PRAVA**

Članak 41.

**(Naknada štete, pravilnik o stegovnom postupku)**

(1) Poslodavac je dužan nadoknaditi štetu zaposleniku koju on pretrpi na poslu ili u vezi s poslom, prema općim propisima o naknadi štete.

(2) Ako zaposlenik na poslu ili u vezi s poslom namjerno ili iz krajnje nepažljivosti prouzroči štetu poslodavcu, mjerodavno tijelo upravljanja, u skladu sa zakonom, utvrdit će iznos i način naknade štete.

(3) Ako se iznos naknade štete ne može točno utvrditi, ili bi utvrđivanje iznosa naknade štete proizvelo nerazmjerne troškove, naknada štete može se utvrditi u paušalnome iznosu, na način propisan pravilnikom o radu.

(4) Ako je šteta nastala na stvari, poslodavac može dopustiti da se šteta nadoknadi uspostavom prijašnjega stanja stvari, u određenom roku, o trošku zaposlenika.

(5) Poslodavac može zaposleniku, na njegov zahtjev, zavisno od njegova materijalnog stanja, omogućiti plaćanje naknade štete u obrocima.

(6) Poslodavac može iznos štete umanjiti ili osloboditi zaposlenika obveze plaćanja štete, zavisno od zaposlenikova imovnoga stanju i njegova odnosa prema radu.

(7) Ministarstvo će, u suradnji sa sindikatima, osnovati povjerenstvo koje će činiti predstavnici sindikata i Ministarstva, koje se obvezuje u roku od 90 dana nakon potpisivanja Kolektivnoga ugovora izraditi pravilnik o stegovnom postupku u srednjim školama u Kantonu Središnja Bosna.

**XI. UVJETI RADA SINDIKATA I ZAŠTITA SINDIKALNOGA POVJERENIKA**

Članak 42.

**(Pravo zaposlenika na sindikalno organiziranje)**

(1) Poslodavac svojim djelovanjem i aktivnostima ne može ograničavati niti onemogućavati sindikalni rad, sindikalno organiziranje i prava zaposlenika da se učlane u sindikat.

(2) Sindikat djeluje u skladu sa ustavom, zakonima, sindikalnim pravilima i konvencijama Međunarodne organizacije rada te ovim Kolektivnim ugovorom.

(3) Ravnatelj srednje škole se obvezuje da neće svojim djelovanjem i aktivnostima ni na koji način onemogućiti sindikalni rad, sindikalno organiziranje i pravo zaposlenika da se učlane u sindikat.

(4) Dužnost je sindikata obavijestiti ravnatelja škole o izboru ili imenovanju nastavnika ili stručnog suradnika na dužnost sindikalnog povjerenika ili druge dužnosti u tijelima sindikata

(5) Ravnatelj srednje škole dužan je omogućiti plaćenu odsutnost s rada sindikalnom povjereniku i drugom predstavniku reprezentativnoga sindikata radi obavljanja sindikalnih aktivnosti i radi prisutnosti sindikalnim sastancima, kongresima, konferencijama, seminarima, sindikalnim školama, sindikalnim športskim susretima i drugim oblicima osposobljavanja u zemlji i inozemstvu u trajanju do dva dana mjesečno.

(6) Odsutnost predstavnika sindikata iz stavka (5) ovoga članka odobrit će ravnatelj škole, a na osnovi službenoga pisanog poziva tijela sindikata čiji je član.

Članak 43.

**(Uloga sindikata**

**i sindikalnoga povjerenika u školi)**

(1) Mišljenja, prijedlozi, žalbe i svi nastali nesporazumi o pravima iz rada i na osnovi rada rješavat će se izravnim pregovorima između poslodavca i sindikata.

(2) Žalbe zaposlenika člana sindikata ne mogu se razmatrati i o njima odlučivati bez prisutnosti sindikalnoga povjerenika u školi.

(3) Poslodavac je dužan primiti i saslušati sindikalnoga povjerenika kada on to zatraži ili prema dogovoru te mu dati na uvid sve dokumente bitne za pitanja iz mjerodavnosti sindikata.

(4) Poslodavac je dužan za rad sindikata u školi omogućiti:

a) korištenje prostora i opreme za rad i održavanje sastanaka sindikata;

b) plaćeni dopust za vrijeme obrazovanja sindikalnih povjerenika, prisutnost sastancima, skupštinama i kongresima, uz predočenje poziva, te prisutnost sastancima, skupštinama i kongresima do deset dana godišnje, uz predočenje poziva, s dnevnim redom;

c) nesmetanu podjelu novina, letaka, brošura i drugog informativnog materijala sindikata te objavljivanje sindikalnih aktivnosti na oglasnim pločama i drugim mjestima.

Članak 44.

**(Prava sindikalnoga povjerenika)**

(1) Sindikalni povjerenik u školi ima pravo, za obavljanje svojih dužnosti u sindikatu, na dva nastavna sata tjedno koji ulaze u nastavnu normu i dva sata koji ulaze u ostale poslove u okviru 40-satnog radnog tjedna.

(2) Za obavljanje svojih dužnosti u sindikatu kantonalni predsjednik sindikata ima pravo na četiri sata tjedno koja ulaze u ostale poslove i šest nastavnih sati koji ulaze u nastavnu normu u okviru tjednog 40-satnog radnog vremena.

(3) Poslodavac je dužan omogućiti u srednjoj školi da se sindikalna članarina obračunava i naplaćuje preko platnih lista članova sindikata te doznačuje u korist naznačenoga računa sindikata.

(4) Ozljeđivanje sindikalnoga povjerenika prilikom obavljanja sindikalne dužnosti i na službenom putu u vezi s tom dužnošću smatra se ozljeđivanjem na radu kod poslodavca.

(5) Članovi sindikalne podružnice imaju pravo održavati sindikalne sastanke u radno vrijeme, vodeći računa o tome da se sastanci organiziraju u vrijeme i na način koji ne šteti djelotvornosti poslovanja škole, odnosno da se ne remeti redovno odvijanje odgojno-obrazovnoga rada.

Članak 45.

**(Položaj kantonalnoga sindikalnog povjerenika  
i sindikalnoga povjerenika u školi)**

Kantonalnom sindikalnom povjereniku i sindikalnom povjereniku u školi za vrijeme trajanja mandata odnosno šest mjeseci nakon isteka mandata, zbog rada u sindikatu ne može se otkazati ugovor o radu bez prethodne suglasnosti federalnoga ministarstva mjerodavnog za rad, i ne može ga se na drugi način staviti u nepovoljniji položaj u odnosu na radno mjesto prije nego što je imenovan na dužnost sindikalnoga povjerenika, u skladu sa Zakonom o radu.

Članak 46.

**(Prava i obveze sindikalnoga povjerenika**

**izabranog na profesionalnu dužnost u sindikatu)**

Zaposlenik izabran na profesionalnu dužnost u sindikatu ima prava u skladu sa Zakonom o radu.

Članak 47.

**(Suradnja poslodavca i školskoga odbora**

**sa sindikalnim povjerenikom)**

(1) Predsjednik školskoga odbora dužan je pravovremeno obavijestiti sindikalnoga povjerenika o sjednicama školskoga odbora i omogućiti mu sudjelovanje na sjednicama te razmotriti prijedloge i stavove sindikata iz mjerodavnosti radnopravnih odnosa i drugih pitanja u koje se uključuje sindikat.

(2) Na svaki sindikalni dopis povjerenika sindikata odnosno predstavnika sindikata iz mjerodavnosti radnopravnih odnosa i drugih pitanja u koja se uključuje sindikat, poslodavac je dužan odgovoriti u pisanu obliku u roku od osam dana.

Članak 48.

**(Prava i obveze sindikalnoga povjerenika**

**u srednjoj školi)**

U srednjoj školi sindikalni povjerenik ima pravo i obvezu:

a) sudjelovati u planiranju mjera za poboljšanje uvjeta rada;

b) biti informiran o promjenama bitnim za sigurnost i zdravlje zaposlenika;

c) osposobljavati se za obavljanje poslova u vezi sa zaštitom na radu;

d) pozvati mjerodavnoga inspektora zaštite na radu kada dolazi po pozivu sindikalnoga povjerenika ako za to postoje razlozi;

e) tražiti od zaposlenika poštovanje mjera zaštite na radu.

**XII. RJEŠAVANJE SPOROVA**

Članak 49.

**(Mirno rješavanje spora, mirovno vijeće)**

(1) Kolektivni radni spor koji se ne može riješiti pregovaranjem ugovornih strana rješava mirovno vijeće u postupku mirenja, u skladu sa Zakonom o radu.

(2) Mirovno vijeće za oblast srednjega školstva u Kantonu čini pet članova, i to: dva predstavnika poslodavaca, dva predstavnika sindikata i predstavnik kojega strane u sporu izaberu sa usuglašene liste koju utvrđuje resorni ministar obrazovanja, znanosti, mladih, kulture i športa.

(3) Rad mirovnoga vijeća utvrđuje se poslovnikom o radu.

(4) Mirovno vijeće mora se osnovati u roku od 60 dana od dana stupanja na snagu ovoga Kolektivnog ugovora.

(5) Ako se jedna ugovorna strana u roku od osam dana od dana prijma pisanoga prijedloga ne očituje o prijedlogu, smatrat će se da ne prihvaća prijedlog za rješenje predmetnoga spora posredovanjem mirovnoga vijeća i da je time postupak mirenja neuspješno okončan.

(6) Ako ugovorne strane ovoga Kolektivnog ugovora prihvate prijedlog mirovnoga vijeća, prijedlog ima pravnu snagu ovoga Kolektivnog ugovora.

Članak 50.

**(Arbitražno vijeće, rad arbitražnoga vijeća**

**i odluka arbitražnoga vijeća)**

(1) Ako ugovorne strane odbiju prijedlog mirovnoga vijeća, rješavanje kolektivnog radnog spora mogu povjeriti arbitraži, u skladu sa Zakonom o radu i ovim Kolektivnim ugovorom.

(2) Arbitražu, u smislu stavka (1) ovoga članka, vodi arbitražno vijeće, koje čini neparan broj arbitara, i to dva predstavnika sindikata, dva poslodavca te jedan arbitar, sporazumno, što ukupno čini pet arbitara.

(3) Svaki arbitar mora imati zamjenika.

(4) Arbitražno vijeće bira predsjednika.

(5) Petoga člana arbitražnoga vijeća bira se iz reda priznatih znanstvenih i stručnih javnih djelatnika iz oblasti koja je predmet spora.

(6) Listu arbitara, u smislu ovoga članka, utvrđuju ugovorne strane ovoga Kolektivnog ugovora u roku od 30 dana od dana njegova stupanja na snagu.

(7) Ugovorne strane donose poslovnik arbitražnoga vijeća.

(8) Rad arbitražnoga vijeća javan je.

(9) Za rad arbitražnoga vijeća stranke u sporu dužne su osigurati potrebnu dokumentaciju i pružiti mu sve informacije potrebne za donošenje konačne odluke arbitražnoga vijeća u sporu.

**XIII. ŠTRAJK**

Članak 51.

**(Organiziranje štrajka)**

(1) Radi zaštite i ostvarivanja ekonomskih i socijalnih prava i interesa koji se ne mogu riješiti pregovorima s poslodavcem niti drugim mjerama, zaposlenici u srednjim školama mogu, na poziv sindikata, organizirati štrajk, pod uvjetima i na način utvrđenim zakonskim propisima.

(2) Ugovorne strane suglasne su da u roku od 60 dana od dana stupanja na snagu ovoga Kolektivnog ugovora utvrde minimum poslova (obvezno održavanje nastave za učenike završnih razreda u drugom polugodištu i sl.) koji se moraju obavljati u srednjim školama za vrijeme organiziranoga štrajka.

(3) Odluku o štrajku donose tijela reprezentativnih sindikata djelatnika zaposlenih u srednjim školama u Kantonu, natpolovičnom većinom podružnica, glasova svojih članova, deset dana prije datuma određenog za početak štrajka.

(4) Odluku o štrajku mogu donijeti i tijela jedne podružnice u slučaju da su uzroci i razlozi za štrajk u samoj podružnici.

(5) Na dan najave štrajka sindikati djelatnika zaposlenih u srednjim školama u Kantonu moraju objaviti pravila štrajka.

(6) Štrajkom rukovodi štrajkaški odbor sastavljen od predstavnika organizatora štrajka, koji je dužan održavati vezu s drugom ugovornom stranom da bi se nastavilo pregovaranje o rješavanju i otklanjanju razloga za štrajk, u skladu sa zakonom.

(7) U sporazumnom rješavanju nastaloga spora sudjeluju sindikati i Vlada Kantona, kao potpisnici Kolektivnoga ugovora.

Članak 52.

**(Štrajk upozorenja i uloga sindikata u štrajku)**

(1) Zaposlenik u srednjoj školi koji sudjelujući u štrajku poštuje odredbe Zakona o radu, Zakona o štrajku, ovoga Kolektivnog ugovora i odluke štrajkaškoga odbora ima punu zaštitu sindikata, a u protivnom, nema tu zaštitu.

(2) Zaposlenika nitko ne smije prisiliti na sudjelovanje u štrajku mimo njegove volje.

(3) Zaposlenika se ne smije staviti u nepovoljniji položaj zbog sudjelovanja u štrajku*.*

(4) Zaposleniku se za vrijeme sudjelovanja u zakonito organiziranom štrajku neće umanjiti plaća, uz obvezu da se nadoknade neodržani nastavni sati, bez dodatnog plaćanja tih sati.

(5) Sindikat može organizirati štrajk upozorenja u trajanju od najdulje dva sata.

(6) Štrajk prestaje odlukom štrajkaškoga odbora nakon postizanja dogovora o rješavanju zahtjeva zaposlenika u štrajku s mjerodavnim tijelima.

**XIV. PRIJELAZNE I ZAVRŠNE ODREDBE**

Članak 53.

**(Sklapanje Kolektivnoga ugovora)**

(1) Ovaj Kolektivni ugovor smatra se sklopljenim kada ga potpišu ovlašteni predstavnici ugovornih strana.

(2) Ako se ovaj Kolektivni ugovor ne produlji nakon njegova isteka, primjenjivat će se 90 dana od dana njegova isteka.

Članak 54.

**(Tumačenje odredbi Kolektivnoga ugovora)**

(1) Tumačenje odredbi i praćenje primjene ovoga Kolektivnog ugovora obavljat će povjerenstvo, čije članove imenuje Vlada Kantona u dogovoru sa sindikatima, u roku od 60 dana, a koje je sastavljeno od po dva predstavnika sindikata i dva predstavnika poslodavca.

(2) Tumačenje odredbi ovoga Kolektivnog ugovora pravomoćno je ako je za to glasala natpolovična većina članova, od kojih je za to glasao najmanje jedan član svake strane potpisnice ovoga Kolektivnog ugovora.

(3) Na zahtjev jedne od ugovornih strana, povjerenstvo iz stavka (1) ovoga članka obvezano je dati tumačenje odredbi ovoga Kolektivnog ugovora u roku od 30 dana od dana primitka zahtjeva, te je dano tumačenje sastavni dio Kolektivnoga ugovora.

(4) U slučaju nemogućnosti donošenja odluke o tumačenju iz stavka (2) ovoga članka, sporna se pitanja dostavljaju na rješavanje arbitražnom vijeću.

Članak 55.

**(Izmjene i dopune Kolektivnoga ugovora)**

(1) Svaka ugovorna strana može predložiti izmjene i dopune ovoga Kolektivnog ugovora.

(2) Ugovorne strane obvezuju se da će, u slučaju promjene iznosa plaća i naknada u Zakonu o plaćama i naknadama u tijelima vlasti Kantona Središnja Bosna te podzakonskim aktima, kroz izmjene i dopune, pristupiti pregovorima o ugrađivanju tih promjena u ovaj Kolektivni ugovor.

(3) Ako se promijene okolnosti koje nisu postojale niti bile poznate u trenutku sklapanja ovoga Kolektivnog ugovora zbog kojih se odredbe ovoga Kolektivnog ugovora ne bi mogle primjenjivati ili bi njihova primjena bila znatno otežana, ugovorne strane su sporazumne da neće jednostrano raskinuti ili prekršiti odredbe ovoga Kolektivnog ugovora, nego će drugoj strani predložiti njegove izmjene ili dopune.

(4) Inicijativa za izmjenu i dopunu ovoga Kolektivnog ugovora podnosi se u pisanu obliku, a strana kojoj je upućena inicijativa dužna je odgovoriti odnosno očitovati se o tome u roku od 15 dana od dana primitka inicijative.

(5) Ovaj Kolektivni ugovor mijenja se i dopunjuje na način na koji je i donesen, a strane potpisnice ne mogu ga jednostrano raskinuti.

(6) Svaka ugovorna strana može pokrenuti postupak izmjene i dopune Kolektivnoga ugovora najkasnije 120 dana prije njegova isteka.

(7) Ako nijedna strana ne predloži izmjene i dopune Kolektivnoga ugovora, smatra se da je važenje Kolektivnoga ugovora produljeno za razdoblje na koje je Kolektivni ugovor sklopljen.

Članak 56.

**(Rok za donošenje pravilnika**

**i drugih općih akata škole)**

Srednje škole dužne su uskladiti pravilnike o radu i ostale opće akte škole s odredbama Zakona o radu i ovoga Kolektivnog ugovora u roku od 60 dana od dana stupanja na snagu ovoga Kolektivnog ugovora.

Članak 57.

**(Ravnopravnost spolova)**

Odredbe ovoga Kolektivnog ugovora odnose se podjednako na ženski i na muški spol, bez obzira na rod imenice upotrijebljene u tekstu Kolektivnoga ugovora.

Članak 58.

**(Stupanje na snagu)**

Ovaj Kolektivni ugovor stupa na snagu danom potpisivanja, primjenjuje se od 1. siječnja 2023. godine, vrijedi do 31. prosinca 2025. godine, a objavit će se u „Službenim novinama Kantona Središnja Bosna“.

|  |  |
| --- | --- |
| Broj: 01-11.6-2536/23 6. travnja 2023. Travnik | **VLADA KANTONA SREDIŠNJA BOSNA** PREDSJEDNIK VLADE KANTONA Tahir Lendo, v. r. |
|  |  |
| Broj: 01-04/23 6. travnja 2023. Travnik | **NEOVISNI SINDIKAT DJELATNIKA SREDNJIH ŠKOLA** **KANTONA SREDIŠNJA BOSNA** PREDSJEDNICA Nada Jukić, v. r. |
|  |  |
| Broj: 03-03-9/23 6. travnja 2023. Travnik | **SINDIKAT SREDNJEG I VISOKOG OBRAZOVANJA, ODGOJA, NAUKE I KULTURE BOSNE I HERCEGOVINE** – **KANTONALNI ODBOR SREDNJOBOSANSKOG KANTONA** ZA PREDSJEDNIKA Mehmed Parić, v. r. |